### Beslutningstema

I denne sag skal der tages stilling til navngivning af en nordgående sidevej til [adresse] i Tønder på baggrund af indkomne forslag. Området er udlagt til erhverv, og udbygningen har medført behov for navngivning af sidevejen.

### Historik

Navnet "Entreprenørvej" har tidligere været fremlagt for Teknik- og Miljøudvalget på mødet den 12. september 2023. Navnet blev fravalgt, da der var ønske om flere navneforslag.

### Sagsfremstilling

På baggrund af ønsket om flere forslag til vejnavn, har der på [adresse] facebook været indbudt til komme med forslag.

Der er i alt modtaget 275 forslag på facebook, heraf nogle gengangere. Derudover er der indkommet 26 forslag pr mail. Forslagene er vedlagt i to bilag. Det er vigtigt at være opmærksom på, at veje ikke må opkaldes efter nulevende personer, eller personer som er døde inden for de sidste 5 år. Navnebaserede forslag er derfor markeret med rødt i de vedlagte dokumenter, bortset fra i det tilfælde, hvor navnet Kenneth Jensen indgår. Her er der tale om Einar Rasmussen, som der er placeret en figur af i nærheden af vejen, der skal navngives.

Ved forslagene modtaget på mail, er der tilføjet begrundelse, i de tilfælde hvor en sådan var medsendt.

Vejen, der skal navngives, ligger i et område, hvor der på sigt kan udvides med yderligere erhvervsområder. Det er derfor sandsynligt, at der i fremtiden skal navngives yderligere veje tæt på.

Navngivningen kan i det tilfælde eventuelt samtænkes indenfor et tema.

Efter beslutning af hvilket navn eller navne, der skal arbejdes videre med, skal der ske en ny behandling og kontrol af navnet ved Dansk Adresseregister (DAR).

Denne behandling forventes at vare 3 måneder, hvorefter det valgte navn kan tages i brug.

Der er foretaget en ny partshøring af virksomhederne på vejen, hvor de berørte virksomheder er blevet oplyst om [adresse] ønske om alternative navneforslag. Der er ikke kommet indsigelser i forbindelse med høringen.

Da DAR i nogle tilfælde kasserer navne, indstiller forvaltningen, at Teknik- og Miljøudvalget udvælger tre navne og prioriterer disse, så der kan arbejdes videre uden yderligere forsinkelser.

### Økonomi

For Tønder Kommune er der ingen direkte økonomiske konsekvenser.

### Lovgrundlag

Adresseloven kapitel 2.

### Fagchefen for Teknik & Miljø indstiller,

|  |  |
| --- | --- |
| at | det besluttes, hvilket navn vejen skal have, og |
| at | der vælges og prioriteres 2 reservenavne. |

### Beslutning

Indstillingen godkendt, idet udvalget vælger "Centerbuen" som vejens navn. Som reservenavn peger udvalget på "Centervej" som 2. prioritet og "Ved Tøndermark" som 3. prioritet.